再答明略二首  其一
作者：黄庭堅
朝代：宋

paragraphs: 挾策讀書計糊口，故人南箕與北斗。
江南江北萬重山，千里寄書聲不還。
當時朱弦寫心曲，果在高山深水間。
枯桐滿腹生蛛網，忍向時人覓清賞。
廖侯文字得我驚，五嶽縱橫守嚴城。
萬夫之下不稱屈，定知名滿四海非真榮。
富於春秋已如此，他日卜鄰長兒子。
一丘各自有林泉，扶將白頭親燕喜。
秋風日暮衣裳單，深巷落葉已如彈。
數來會面復能幾，六龍去人不可攀。
短歌溷公更一和，聊乞淮南作小山。